KOMISIJOS REGLAMENTAS (EB) Nr. 1837/2006
2006 m. gruodžio 13 d.
atnaujinantis Atlanto silkių žvejybą TJTT IV c ir VII d zonose laivais, plaukiojančiais su Prancūzijos vėliava
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (1), ypač į jo 26 straipsnio 4 dalį,
atsižvelgdama į 1993 m. spalio 12 d. Tarybos reglamentą (EEB) Nr. 2847/93, nustatantį bendros žuvininkystės politikos kontrolės sistemą (2), ypač į jo 21 straipsnio 3 dalį,
kadangi:
(1)
2005 m. gruodžio 22 d. Tarybos reglamente (EB) Nr. 51/2006, nustatančiame 2006 m. Bendrijos vandenyse ir vandenyse, kuriuose privaloma nustatyti žvejybos apribojimus, žvejojantiems Bendrijos laivams taikomas tam tikrų žuvų išteklių ir žuvų išteklių grupių bendrąsias žvejybos galimybes ir susijusias sąlygas (3), nustatytos 2006 m. kvotos.
(2)
2006 m. vasario 28 d. pagal Reglamento (EEB) Nr. 2847/93 21 straipsnio 2 dalį Prancūzija pranešė Komisijai, kad nuo 2006 m. kovo 1 d. norėtų nutraukti Atlanto silkių žvejybą TJTT IV c ir VII d zonose laivais, plaukiojančiais su jos vėliava.
(3)
2006 m. balandžio 26 d. pagal Reglamento (EEB) Nr. 2847/93 21 straipsnio 3 dalį ir Reglamento (EB) Nr. 2371/2002 26 straipsnio 4 dalį Komisija priėmė Reglamentą (EB) Nr. 636/2006, pagal kurį su Prancūzijos (4) vėliava plaukiojantiems laivams draudžiama žvejoti Atlanto silkes TJTT IV c ir VII d zonose ir kuris taikomas nuo tos dienos.
(4)
Remiantis informacija, kurią Komisijai pateikė Prancūzijos valdžios institucijos, Prancūzijai skirta kvota Atlanto silkėms TJTT IV c ir VII d zonose dar nėra išnaudota. Todėl turėtų būti leidžiama tuose vandenyse žvejoti Atlanto silkes su Prancūzijos vėliava plaukiojančiais arba joje registruotais laivais.
(5)
Siekiant, kad aptariamas Atlanto silkių kiekis būtų sužvejotas iki šių metų pabaigos, leidimas turėtų pradėti galioti nuo 2006 m. spalio 19 d.
(6)
Todėl Komisijos reglamentas (EB) Nr. 636/2006 turėtų būti panaikintas nuo 2006 m. spalio 19 d.,
PRIĖMĖ ŠĮ REGLAMENTĄ:
1 straipsnis
Panaikinimas
Reglamentas (EB) Nr. 636/2006 panaikinamas.
2 straipsnis
Įsigaliojimas
Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje.
Jis taikomas nuo 2006 m. spalio 19 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gruodžio 13 d.